เอกสารแนบ 3

 รายงานคณะกรรมการตรวจสอบ

ในปี 2555 คณะกรรมการตรวจสอบของบริษัท เอเชียโฮเต็ล จำกัด (มหาชน) 3 ท่านได้ครบวาระ
3 ปี และที่ประชุมคณะกรรมการบริษัทครั้งที่ 5/2555 เมื่อวันที่ 14 พฤษภาคม 2555
ได้มีมติแต่งตั้งกรรมการทั้ง 3 ท่าน เข้ามาดำรงตำแหน่งใหม่อีกครั้งหนึ่งพร้อมทั้งได้แต่งตั้ง
ดร.โชติมา พัวศิริ เป็นกรรมการตรวจสอบอีกท่านหนึ่ง ทำให้ปัจจุบันนี้
บริษัทมีคณะกรรมการตรวจสอบทั้งมหมด 4 ท่าน ได้แก่ นายสุวัฒน์ ดุสิตโรจนวงศ์, นายสมบัติ
ผู้พิพัฒน์หิรัญกุล, นายปิยะวุฒ เสนาภู่พิทักษ์ และ ดร.โชติมา พัวศิริ โดยมีนายสุวัฒน์ ดุสิตโรจนวงศ์
เป็น ประธานกรรมการตรวจสอบ คณะกรรมการตรวจสอบ มีการประชุมในรอบปี 2555 รวม 9
ครั้ง และกรรมการตรวจสอบทุกท่านได้เข้าร่วมประชุมทุกครั้ง
เพื่อทำหน้าที่ตามขอบเขตและความรับผิดชอบ สรุปสาระสำคัญดังนี้

-   คณะกรรมการตรวจสอบได้สอบทานงบการเงินรายไตรมาสและงบการเงินประจำปี
    รวมทั้งงบการเงินรวมของบริษัทและบริษัทย่อย และประชุมร่วมกับผู้สอบบัญชีทุกไตรมาส
    ก่อนนำเสนอต่อคณะกรรมการบริษัท ซึ่งจากการสอบทานงบการเงิน
    คณะกรรมการตรวจสอบเชื่อว่างบการเงินดังกล่าวได้จัดทำขึ้นตามมาตรฐานการบัญชีโดย
    มีความถูกต้อง และมีการเปิดเผยข้อมูลอย่างเพียงพอให้กับผู้ถือหุ้น ผู้ลงทุนและผู้ใช้งบการเงิน

-   คณะกรรมการตรวจสอบได้ดูแลให้มีการปฏิบัติตามมาตรฐานการรายงานทางการเงิน
    ตลอดจนการเปลี่ยนแปลงของมาตรฐานบัญชีที่จะมีการบังคับใช้ในปี 2556 ร่วมกับฝ่ายจัดการ

-   คณะกรรมการตรวจสอบได้มีการพิจารณารายงานผลการตรวจสอบระบบการควบคุมภายใน
    และติดตามการปฏิบัติงานของผู้ตรวจสอบภายในของบริษัทและบริษัทย่อย
    ซึ่งจากการตรวจสอบไม่พบข้อผิดพลาด หรือข้อบกพร่องที่เป็นนัยสำคัญ
    คณะกรรมการตรวจสอบได้นำเสนอรายงานการตรวจสอบภายในให้คณะกรรมการบริษัทรับทราบอย่างสม่ำเสมอ
    และดูแลให้มีการปฏิบัติเป็นไปตามข้อกำหนดของตลาดหลักทรัพย์และกฎหมาย
    หรือระเบียบที่เกี่ยวข้องกับธุรกิจของบริษัท

-   คณะกรรมการตรวจสอบได้ให้ความสำคัญการบริหารความเสี่ยง
    โดยคณะทำงานบริหารความเสี่ยงอยู่ภายใต้การกำกับดูแลของคณะกรรมการตรวจสอบ
    มีการติดตามการปฏิบัติตามแผนบริหารความเสี่ยงที่ได้รับการอนุมัติแล้วทุกไตรมาสและรายงานให้คณะกรรมการบริษัททราบเป็นระยะ

-   คณะกรรมการตรวจสอบได้ติดตามรายการระหว่างกันของกลุ่มบริษัทเอเชียโฮเต็ล จำกัด
    (มหาชน) หรือกิจการที่เกี่ยวข้องกัน ให้เกิดความเหมาะสมเป็นธรรม
    และเปิดเผยข้อมูลนั้นในหมายเหตุประกอบงบการเงิน แบบรายงานข้อมูลประจำปี (แบบ56-1)
    และรายงานประจำปี(แบบ 56-2) อย่างต่อเนื่องเพื่อประสิทธิภาพและให้เกิดความโปร่งใส

คณะกรรมการตรวจสอบเห็นว่า บริษัทมีระบบการควบคุมภายในที่ดีและเพียงพอ
ต่อการปฏิบัติงานในทุกด้านด้วยความโปร่งใส รอบคอบ ยุติธรรม
ตามกฎหมายและข้อกำหนดที่เกี่ยวข้อง
ตลอดจนการเปิดเผยการรายงานทางการเงินของบริษัทและบริษัทย่อยอย่างครบถ้วน
ชัดเจนและเชื่อถือได้ ตามที่ควรแล้ว

[]

  (นายสุวัฒน์ ดุสิตโรจนวงศ์)

ประธานคณะกรรมการตรวจสอบ

5 มีนาคม 2556

  เอกสารแนบ 4

รายงานคณะกรรมการสรรหาและพิจารณาค่าตอบแทน

คณะกรรมการสรรหาและพิจารณาค่าตอบแทน ได้รับการแต่งตั้งจากคณะกรรมการบริษัท ตั้งแต่วันที่
13 มกราคม 2553 มีวาระดำรงตำแหน่ง 3 ปี ซึ่งในปี 2556 ได้ปฏิบัติหน้าที่ครบวาระแล้ว
และที่ประชุมคณะกรรมการครั้งที่ 1/2556
ได้มีมติแต่งตั้งกรรมการที่ครบวาระกลับเข้าดำรงตำแหน่งอีกวาระหนึ่ง ซึ่งจะครบวาระในปี 2559
คณะกรรมการสรรหาและพิจารณาค่าตอบแทนประกอบด้วยกรรมการอิสระจำนวน 3 ท่าน
ทุกท่านไม่ได้เป็นผู้บริหารของบริษัท ดังมีรายนามดังนี้

รายชื่อ ตำแหน่ง การเข้าร่วมประชุมในรอบปี 2555

นายสมบัติ ผู้พิพัฒน์หิรัญกุล ประธานกรรมการ 2/2

นายปิยะวุฒ เสนาภู่พิทักษ์ กรรมการ 2/2

นายสุวัฒน์ ดุสิตโรจนวงศ์ กรรมการ 2/2

การสรรหากรรมการบริษัทนั้น
คณะกรรมการสรรหาและพิจารณาค่าตอบแทนได้พิจารณาโดยคำนึงถึงบุคคลที่มีคุณสมบัติเหมาะสม
มีความรู้ ความสามารถ ทักษะ ประสบการณ์ความเชี่ยวชาญหลากหลายอาชีพ และภาวะผู้นำ
ตลอดจนวิสัยทัศน์และทัศนคติที่ดีต่อองค์กร อันเป็นประโยชน์ต่อการดำเนินกิจการของบริษัท
เพื่อส่งเสริมการกำกับดูแลกิจการที่ดี และให้การบริหารจัดการบริษัทเป็นไปอย่างมีประสิทธิภาพ
โดยในปี 2556 ได้เริ่มประเมินผลการปฏิบัติงานของ CEO สำหรับปี 2555
ตามหลักการกำกับดูแลกิจการที่ดี ที่ควรจะประเมินเป็นประจำทุกปี

สำหรับการกำหนดค่าตอบแทนของคณะกรรมการบริษัทอันได้แก่ ค่าบำเหน็จกรรมการ
และค่าเบี้ยประชุมกรรมการ
คณะกรรมการสรรหาและพิจารณาค่าตอบแทนได้พิจารณาโดยคำนึงถึงความเหมาะสมกับภาระหน้าที่
ความรับผิดชอบที่ได้รับมอบหมาย และผลการปฏิบัติงาน รวมถึงผลประกอบการของบริษัท
เปรียบเทียบกับอุตสาหกรรมเดียวกัน
และปัจจัยที่อาจมีผลกระทบต่อกิจการหรือภาวะเศรษฐกิจโดยรวม

ณ วันที่ 31 ธันวาคม 2555 คณะกรรมการบริษัท มี 9 ท่าน ประกอบด้วย กรรมการอิสระ 4 ท่าน
กรรมการที่ไม่เป็นผู้บริหาร 1 ท่าน และกรรมการที่เป็นผู้บริหาร 4 ท่าน
สำหรับค่าตอบแทนของกรรมการที่แสดงไว้ในหัวข้อ “5.2.3 ค่าตอบแทนของคณะกรรมการ” ปี
2555 นั้น คณะกรรมการสรรหาและพิจารณาค่าตอบแทนเห็นว่ามีความเหมาะสมแล้ว ทั้งนี้
ค่าตอบแทนดังกล่าวได้ผ่านการพิจารณาและได้รับความเห็นชอบจากคณะกรรมการบริษัทแล้ว

[]

(นายสมบัติ ผู้พิพัฒน์หิรัญกุล)

ประธานกรรมการสรรหาและพิจารณาค่าตอบแทน

5 มีนาคม 2556